Priit Lomp

Priit Lomp (sündinud 9. juulil 1984) on Eesti muusik ja poliitik. Alates aprillist 2023 on Priit Lomp Riigikogu XV koosseisu liige ning Riigikogu majanduskomisjoni esimees. 

Novembrist 2009 kuni novembrini 2017 oli ta Haaslava vallavanem. Novembrist 2017 kuni aprillini 2023 oli ta Kastre vallavanem. 

Priit Lomp on Sotsiaaldemokraatliku Erakonna liige ja erakonna juhatuse liige, samuti Tartumaa piirkonna esimees. 2014. aasta aprillist on ta valitud Eesti Maaomavalitsuste Liidu juhatusse, peale üleriigilise omavalitsusliidu Eesti Linnade ja Valdade liidu tekkimist osaleb ta juhatuse liikmena organisatsiooni töös. 2015. aastast alates kuulub ta MTÜ Tartumaa Arendusseltsi juhatusse, alates 2018. aastast juhatuse esimehena.

Priit Lomp kuulub SA Tartumaa Turism ja SA Hooldekodu Härmalõng nõukogudesse. Varem on ta kaasa löönud AS-i Tallinna Lennujaam nõukogu ja AS-i Teede Tehnokeskus nõukogu töös. 
Alates 2022 on ta keskkonnaminister Madis Kallase nimetatud esindaja Riigimetsa Majandamise Keskuse (RMK) nõukogus. Ta on laulja mitmes muusikakollektiivis ning ürituste läbiviija ja õhtujuht, samuti pulmaisa.

Haridus
Priit Lomp lõpetas 2003. aastal Tartu Mart Reiniku Gümnaasiumi. Ta õppis Tartu Ülikooli haridus- ja sotsiaalinstituudis sotsioloogia, sotsiaaltöö ja sotsiaalpoliitika erialal. Lisaks on ta lõpetanud Tartu 2. Muusikakooli laulu eriala. Praegu õpib Tallinna Ülikooli sotsiaaltöö erialal.

Töökäik
 Riigikogu liige, majanduskomisjoni esimees (2023 -...)
 Kastre Vallavalitsus, vallavanem (2017–2023)
 Haaslava Vallavalitsus, vallavanem (2009–2017)
 Haaslava Vallavalitsus, majandusnõunik (2008–2009)
 MTÜ Tartu Üliõpilasküla, juhatuse liige (2007–2010)
 Tartu Ülikooli Üliõpilaskonna SA, juhataja (2007–2010)

Osalemine valimistel
 KOV 2009, Haaslava vallavolikogu, 61 häält (osutus valituks)
 RK 2011, Sotsiaaldemokraatlik Erakond (valimisringkond nr 9), 495 häält (ei osutunud valituks)
 KOV 2013, Haaslava vallavolikogu, 244 häält (isikumandaat, osutus valituks)
 RK 2015, Sotsiaaldemokraatlik Erakond (valimisringkond nr 9), 543 häält (ei osutunud valituks)
 KOV 2017, Kastre vallavolikogu, 435 häält (isikumandaat, osutus valituks)
RK 2019, Sotsiaaldemokraatlik Erakond (valimisringkond nr 9), 503 häält (ei osutunud valituks)
 KOV 2021, Kastre vallavolikogu, 393 häält (isikumandaat, osutus valituks)
 RK 2023, valimisringkond nr 9 (Jõgeva- ja Tartumaa (v.a Tartu linn)), 1030 häält (osutus valituks asendusliikmena)

Isiklikku
Priit Lomp on abielus ja tal on kaks last.

Viited

Eesti vallavanemad
Sündinud 1984
Eesti muusikud
XV Riigikogu liikmed